散策
作者：洪咨夔
朝代：宋

paragraphs: 窈窕薜荔徑，勃窣薝蔔林。
六出無他香，御此衆綠陰。
低頭拾摽梅，齒老酸不禁。
仰看栗鼠度，危梢與雲侵。
百舌巧滕頰，時過聲自沉。
摶黍晚得意，睍睆流好音。
水旁兩三家，煮繭矮屋深。
午忙不暇饁，荷鉏歸藁砧。
夾橋女蘿密，趨塢孫竹森。
仙人左元放，拍手東西岑。
一氣地依天，萬事古猶今。
溪山豈不好，感槩霜滿簪。
前乎千百年，有人獲我心。
後乎千百年，知誰同此襟。